**Hitoktatók megáldása szentmise keretében**

(Ha vannak új hitoktatók, őket érdemes röviden bemutatni a közösségnek.)

A **hívek könyörgése** a misében megszokott módon történik, vagy úgy, ahogy alább javasoljuk: a könyörgést a celebráns áldással fejezi be, hacsak nem látja alkalmasabbnak, hogy a mise végén adjon áldást a nép fölötti záró könyörgésként.  
Az alábbi könyörgésekből kiválaszthatja az alkalmasabbnak látszókat, de hozzá is tehet tekintettel az egyedi és helyi körülményekre.

Pap: Isten azt akarja, hogy minden ember üdvözüljön. Ezért így kérjük őt:

V.: *Urunk, vonzz magadhoz mindenkit!*

- Atyánk, add meg, hogy a népek felismerjék, hogy egyedül Te vagy az igaz Isten és Jézus Krisztus, a te Fiad, akit hozzánk küldtél.

- Küldj munkásokat aratásodba, hogy a nemzetek dicsőítsék nevedet.

- Te tanítványokat küldtél az evangélium hirdetésére, segíts minket, hogy hirdethessük a kereszt győzelmét.

- Tégy minket tanulékonnyá az apostolok tanítása iránt, és alakíts bennünket hitünk igazságaihoz.

- Te ma testvéreink iránti szolgálatodra hívsz bennünket, add, hogy igazságod szolgái legyünk.

- Őrizd meg Szentegyházad szolgáit, hogy míg másokat tanítunk, szolgálatodban hűségeseknek találtassunk.

- A Szentlélek kegyelme irányítsa szívünket és ajkunkat, hogy mindig megmaradjunk szeretetedben és dicséretedben.

A celebráns kitárt kézzel mondja a következő könyörgést:

Atyai † áldásoddal erősítsd meg, Urunk,  
szándékukban ezeket a szolgáidat,  
akik a hitoktatásnak akarják szentelni életüket,  
hogy amit igéden elmélkedve  
és az Egyház tanítása által megtanultak,  
igyekezzenek arra megtanítani testvéreiket,  
és velük együtt örömmel szolgáljanak Neked.  
Krisztus, a mi Urunk által.

V.: Ámen.

Ha alkalmasabbnak tűnik, az áldó könyörgés mondható a mise végén, a felhívás után:

Alázattal fogadjátok Isten áldását.

Az áldó könyörgés után a celebráns mindig így ad áldást:

Áldjon meg titeket a mindenható Isten, az Atya, a Fiú † és a Szentlélek.

Valamennyien válaszolnak:

Ámen.

Forrás: Áldások könyve, Szent István Társulat, 2017.